LT Europos Sąjungos oficialusis leidinys C 323/16

Paraiškos dėl registravimo paskelbimas pagal Reglamento (EEB) Nr. 2081/92 dėl geografinių nuorodų ir kilmės vietos nuorodų apsaugos 6 straipsnio 2 dalį

(2005/C 323/06)

Šis paskelbimas suteikia teisę pateikti protestą pagal minėto reglamento 7 ir 12d straipsnius. Protestą dėl šios paraiškos per 6 mėnesius nuo paskelbimo reikia pateikti tarpininkaujant valstybės narės kompetetingai institucijai, PPO valstybei narei arba trečiajai šaliai, pripažintai pagal 12 straipsnio 3 dalį. Šiame paskelbime, ypač jo 4.6 punkte, nurodomi paraišką pagrindžiantys duomenys pagal Reglamento (EEB) Nr. 2081/92 nuostatas.

SANTRAUKA

TARYBOS REGLAMENTAS (EEB) Nr. 2081/92

„AGNEAU DE SISTERON“

EB Nr. FR/00316/15.10.2003

SKVN ( ) SGN (X)

Šis dokumentas yra informacijai skirta apibendrinamoji santrauka. Išsami informacija, ypač galinti dominti gamintojus, kurių gaminiams taikoma atitinkama SKVN ir SGN, pateikiama išsamioje produkto specifikacijoje, kurios reikėtų teirautis nacionalinėse institucijose ar kompetentingose Europos Komisijos tarnybose (1).

1. Kompetentinga valstybės narės įstaiga:

Pavadinimas: Institut National des Appellations d'Origine (INAO) Adresas: 51, rue d'Anjou — F-75008 Paris Telefonas: (33-1) 53 89 80 00 Faksas: (33-1) 42 25 57 97 El. paštas: info@inao.gouv.fr

2. Pareiškėjų grupė:

2.1. Pavadinimas: Association CESAR (Cabinet d'Etudes pour les Structures Agroalimentaires Régionales)

2.2. Adresas:

Maison Régionale de l'Elevage — Route de la Durance F-04100 Manosque Telefonas: (33 4) 92 72 28 80 Faksas: (33 4) 92 72 73 13 El. paštas: pacabev@wanadoo.fr

2.3. Sudėtis: gamintojai ir (arba) perdirbėjai (X) kiti ( )

3. Produkto tipas:

Klasė 1.1: Šviežia mėsa (ir skerdena)

4. Specifikacijos aprašymas

(4 straipsnio 2 dalyje nurodytų sąlygų santrauka)

4.1. Pavadinimas: „Agneau de Sisteron“

4.2. Aprašymas: Sisterono ėriukas — tai jaunas, nuo 70 iki 150 dienų amžiaus, mažai sveriantis ėriukas, kurio mėsa šviesi ir kuri pasižymi delikatumu, aliejingumu ir švelniu skoniu.

Šviežia mėsa parduodama kaip skerdena, supjaustytais gabalais, šviežią skerdeną dalijant pusiau, pjaustymui paruoštais gabalais ir pardavimui vartotojams skirtais gabalais.

Ėriukai mažiausiai 60 dienų auginami avių fermose kartu su motina. Jei klimatinės sąlygos leidžia, ėriukai ganomi kartu su motinomis.

4.3. Geografinė vietovė: Ėriukas gimsta ir auga vieninteliame ūkyje, kurio buveinė yra pripažintoje SGN „Agneau de Sisteron“ vietovėje. Jis skerdžiamas EEB pripažintoje ir toje pačioje vietovėje esančioje skerdykloje.

Visa Hautes-Alpes departamento teritorija.

Visa Alpes de Haute-Provence departamento teritorija.

Alpes Maritimes departamento teritorija, išskyrus Antibes-Biot, Saint Laurent du Var, Villefranche sur Mer, Vallauris, Mandelieu, Le Cannet, Nice, Vence, Cagnes sur Mer, Carros, Mougins, Menton, Grasse, Antibes ir Cannes kantonų teritorijas.

Var departamento teritorija, išskyrus Fréjus, Grimaud, Ollioules, Saint-tropez, Soliès Port, La Crau, Saint Mandrier sur Mer, Saint Raphaël, Six Four les plages, La Valette du Var, La Garde, La Seyne sur Mer ir Toulon kantonų teritorijas.

Bouches du Rhône departamento teritorija, išskyrus Aix en Provence nord-est, Aix en Provence sud-ouest, Aubagne, La Ciotat, Gardanne, Port Saint Louis du Rhône, Roquevaire, Saintes Maries de la Mer, Allauch, Marignane, Châteauneuf Côte Bleue, Martigues ouest, Les Pennes Mirabeau, Vitrolles, Martigues ir Marseille kantonų teritorijas.

Vaucluse departamento teritorija, išskyrus Bollène, Orange ouest ir Avignon nord kantonų teritorijas.

Drôme departamento teritorija, išskyrus Bourg de Péage, Chabeuil, La Chapelle en Vercors, Le Grand-Serre, Loriol sur Drôme, Montélimar, Pierrelatte, Romans sur Isère, St Donnat sur l'Herbass, St Jean en Royans, Saint Vallier, Tain l'Hermitage, Bourg les Valence, Portes les Valence ir Valence kantonų teritorijas.

Tai vietovė, kurioje buvo išvestos trys vietinės avių veislės ir kurioje taikomos vienodos gyvulių auginimo sistemos, ekstensyviai naudojamasi vietiniais ganomais plotais. Žemės ir klimato sąlygoms būdingas Embergerio sausringumo rodiklis IS<7. Tai istorinė vietovė, kurios teritorijoje užaugintų gyvulių mėsa, pelniusi Sisterono ėrienos reputaciją, buvo tiekiama Sisterono mėsos didmenininkams.

4.4. Kilmės įrodymas: Ėriukai identifikuojami naudojantis oficialiu žymeniu pagal galiojančias taisykles.

Vėliau gyvulių auginimo atsekamumas, kurį kontroliuoja nepriklausoma įstaiga, užtikrinamas pardavimo punktuose. Taip galima atsekti kiekvieną mėsos gamybos etapą iki paties ėriuko ir ūkio, kuriame jis gimė.

4.5. Gamybos būdas: Reproduktorių bandas sudaro vietinės atsparios avių ir avinų veislės: Mérinos d'Arles, Préalpes du Sud, Mourérous ar veislės, išvestos sukryžminus šių veislių gyvulius. Ile de France, Charolais, Suffolk ar Berrichon veislių avinus leidžiama naudoti tik mėsos gamybai.

Reproduktorių banda regione yra prižiūrima specifiniu būdu. Taikomos ekstensyvios gyvulių auginimo sistemos, kai vienam bendro pašarinio ploto hektarui tenka 1,4 GV (galvijų vienetų). Be to, taikant šias sistemas naudojamasi ganomais plotais (vasaros kalnų ganyklomis, keičiamos ganiavos vietos). Ganomi plotai — tai pusiau natūralios bandų ganiavai tinkamos naudoti vietovės.

Mažiausias guolio vietos plotas: 1,5 kv. m avims gestacijos pabaigoje ir laktacijos laikotarpiu; 0,5 kv. m vyresniems nei dviejų mėnesių ėriukams.

Lovio ir (arba) ėdžių ilgis:

avims: 1 linijinis metras 3 avims, jei skirstomo pašaro kiekis ribojamas arba 1 linijinis metras 30 avių, kai skirstomo pašaro kiekis neribojamas.

nujunkytiems ėriukams: 1 linijinis metras 4 ėriukams, jei skirstomo pašaro kiekis ribojamas arba 1 linijinis metras 12 ėriukų, kai skirstomo pašaro kiekis neribojamas.

Antibiotikus kaip prevencinę priemonę naudoti draudžiama.

Ganyklose avys ganomos trumpiausiai nuo pavasario iki rudens, bet be ganyklų pašaro joms gali būti duodama kitų pašarų ir pripažintų maisto papildų.

Mažiausiai 60 dienų ėriukai maitinami motinos pienu, jiems duodama žolės ir (arba) pašarų, taip pat grūdų pagrindu paruošto maisto papildų. Po natūralaus nujunkymo jie maitinami pašarais ir (arba) ganomi. Be pašaro jiems papildomai duodama pripažintų maisto papildų. Gyvenimo laikotarpiu ėriukas suvartoja mažiausiai 45 % SGN vietovės kilmės pašarų (pienas, 100 % žolės ir pašarų yra SGN vietovės kilmės, neskaitant išskirtinių klimato sąlygų).

Ėriukus draudžiama šerti silosu.

Po vežimo, skerdimo ir skysčių pašalinimo, kvalifikuotas darbuotojas skerdeną išdoroja.

4.6. Sąsajos su geografine vietove:

4.6.1 Konkrečios kokybinės savybės, susijusios su kilme: — Dėl specifinių dirvožemio ir klimato sąlygų (Viduržemio jūros klimato, kurį atspindi Embergerio sausringumo rodiklis IS < 7 (2) įtaka visai SGN vietovei ir jam būdingų sausrą ir šaltį ribojančių veiksnių bei nereguliaraus augmenijos augimo) būtina ekstensyviai prižiūrėti atsparias vietines avių veisles ir ėriukus daugiausia auginti avių fermose (iš esmės tam, kad jie būtų apsaugoti nuo karščio). — Pripažintai SGN vietovei būdingos trys vietinės atsparios veislės: Mérinos d'Arles, Préalpes du Sud ir Mourérous avys. Jų šiame geografiniame sektoriuje yra daugiausia. — Būdingos auginimo sistemos: ekstensyvi bandų priežiūra ir naudojamasis ganomais plotais (vasaros kalnų ganyklos, keičiamos ganiavos vietos). — Stiprios sąsajos su dirvožemiu: ėriukai ganomi ūkio ganyklose, jiems daugiausia duodama ūkyje primelžto pieno, ūkio pašarų. — Dėl tokios priežiūros užauginami jauni, ypatingų mėsos raumeningumo savybių turintys ėriukai, kurių mėsa ir riebalai šviesūs, mėsos skonis švelnus, mėsa minkšta.

4.6.2 Istorinė „Agneau de Sisteron“ reputacija: Prancūzijos pietryčiai yra istorinė prancūziškųjų avių auginimo vieta. Avys čia ganosi daugiau nei 6 000 metų. Pavadinimas „Agneau de Sisteron“, turintis tūkstantmetę tradiciją, Sisterono mėsos didmenininkų iniciatyva pasirodė 1920–1930 metais. Tradiciškai jie apsirūpindavo pripažintoje SGN vietovėje. Pripažinimas regione ir nacionaliniu lygiu be perstojo augo ir 1950–1960 metais pasiekė aukštumas. Šio pripažinimo centras yra Sisteronas, bet ėriukai gimdavo, būdavo auginami ir skerdžiami visoje geografinėje SGN vietovėje. Taigi galima teigti, kad regione sukauptas istorinis vietinis gamybinis patyrimas. Pastaruoju metu nepriklausomų ekspertų atlikta pripažinimo apklausa, taip pat daug surinktų įrodymų (straipsniai spaudoje…) patvirtina, kad „Agneau de Sisteron“ (Sisterono ėriena) ir toliau yra ypač vertinama vartotojų (vienas regiono vartotojas iš 8 spontaniškai nurodo Sisteroną, kaip įsigyto ėriuko kilmės vietą).

4.6.3 „Agneau de Sisteron“, gamybinis patyrimas: Sisterono ėrienos gamyba yra per daugelį metų sektoriuje dirbančių partnerių sukaupto gamybinio patyrimo išdava: augintojų gamybinis patyrimas (bandų priežiūros pritaikymas atsižvelgiant į aplinkos sukuriamas kliūtis, atsparių veislių selekcija, piemenų gamybinis patyrimas, ėrienos gamybos būdas); mėsos didmenininkų gamybinis patyrimas (istoriškai susiklostęs patarinėjimas augintojams, geriausių gyvų ir paskerstų gyvulių atranka); sukaupta gamybinė patirtis apie skerdimo įrankius ir tam reikalingą įrangą; gamintojų organizacijų sukaupta patirtis (avininkystė kalnuotose vietovėse, ėriavimasis ne sezono metu, genetikos tobulinimas).

4.7. Kontrolės įstaiga:

Pavadinimas: QUALISUD Adresas: BP N° 102 — Agropôle — F-47000 Agen Telefonas: (33-5) 58 06 53 30 Faksas: (33-5) 58 75 13 36 El. paštas: qualisud@wanadoo.fr

4.8. Ženklinimas etiketėmis: Indication Géographique Protégée

„Agneau de Sisteron“

4.9 Nacionaliniai reikalavimai: —

(1) Europos Komisija, Žemės ūkio generalinis direktoratas, Žemės ūkio produktų kokybės kontrolės padalinys — B-1049 Briuselis.

(2) Embergerio sausringumas: IS = PE/ ME, kur PE - vasaros laikotarpio lietingumas, o ME — karščiausio vasaros mėnesio aukščiausių temperatūrų vidurkis.